b'\n_START_ARTICLE_\nGilles Binchois\n_START_PARAGRAPH_\n\xc5\xbdilis Ben\xc5\xa1ua (pranc. Gilles Binchois, tikr. Gilles de Bins arba Binche; apie 1400 \xe2\x88\x92 1460 m. rugs\xc4\x97jo 20 d.) \xe2\x80\x93 XV a. pranc\xc5\xabz\xc5\xb3-flamand\xc5\xb3 (arba Nyderland\xc5\xb3) renesanso kompozitorius, Burgundijos muzikos mokyklos vienas pagrindini\xc5\xb3 atstov\xc5\xb3.\n_START_SECTION_\nBiografija\n_START_PARAGRAPH_\n\xc5\xbdilis de Ben\xc5\xa1as, pramintas Ben\xc5\xa1ua, gim\xc4\x97 apie 1400 m., sp\xc4\x97jama, Monse. Jo \xc5\xa1eima buvo pasiturinti. T\xc4\x97vas \xc5\xbdanas tarnavo Heno valdytojui Gijomui IV-ajam. Tikriausiai \xc5\xbdilis Ben\xc5\xa1ua mok\xc4\x97si artimoje Monso dvaro aplinkoje. Pirm\xc4\x85 kart\xc4\x85 \xc5\xbdilis Ben\xc5\xa1ua pamin\xc4\x97tas dirbantis Ste.-Waudru ba\xc5\xbeny\xc4\x8dioje vargonininku nuo 1419 m. gruod\xc5\xbeio 8 d., kuriuo jis i\xc5\xa1buvo iki 1423 m. liepos 18 d. I\xc5\xa1 Okehemo raudos, skirtos Ben\xc5\xa1ua mir\xc4\x8diai, galima sp\xc4\x97ti j\xc4\xaf tarnavus karin\xc4\x97je tarnyboje. 1424 m. Ben\xc5\xa1ua buvo Pary\xc5\xbeiuje, kur tarnavo angl\xc5\xb3 Sufolko perui William de la Pole \xc5\xa1imtame\xc4\x8dio karo metu. Apie 1427 m. jis per\xc4\x97jo tarnauti Burgundijos hercogo dvarui dainininku. Burgundija tuo metu kariavo Anglijos pus\xc4\x97je. 1431 m. jis suk\xc5\xabr\xc4\x97 k\xc5\xabrin\xc4\xaf hercogo Pilypo Gerojo s\xc5\xabnaus gimimo proga. Ben\xc5\xa1ua niekuomet nesimok\xc4\x97 tapti dvasininku, ta\xc4\x8diau Burgundijos dvare \xc4\x97jo kapeliono pareigas. Be to, buvo paskirtas kanauninku Monse, Suanji ir keliose kitose Burgundijos hercogystei priklausiusiuose miestuose, nors ten nesilank\xc4\x97._NEWLINE_Burgundijos hercogo dvare Ben\xc5\xa1ua tikriausiai susipa\xc5\xbeino su kompozitoriumi Gijomu Diufai, kur\xc4\xaf aplank\xc4\x97 1449 m. Monse. 1553 m. Ben\xc5\xa1ua pasitrauk\xc4\x97 i\xc5\xa1 tarnyst\xc4\x97s \xc4\xaf Suanji, kur mir\xc4\x97 1460 m. rugs\xc4\x97jo 20 d. Tikriausiai palaik\xc4\x97 ry\xc5\xa1ius su kompozitoriais Guillaume Malbecque ir Johannes Regis, kurie tuo metu dirbo Monse. Kartu su Gijomu Diufai ir D\xc5\xbeonu Danstebliu, \xc5\xbdilis Ben\xc5\xa1ua laikomas vienu i\xc5\xa1 trij\xc5\xb3 reik\xc5\xa1mingiausi\xc5\xb3 XV a. pirmos pus\xc4\x97s Europos kompozitori\xc5\xb3. Geriausiai Ben\xc5\xa1ua \xc5\xbeinomas d\xc4\x97l pasaulietini\xc5\xb3 \xc5\xa1anson\xc5\xb3, kuri\xc5\xb3 i\xc5\xa1liko vir\xc5\xa1 60 dain\xc5\xb3 \xe2\x88\x92 vokalini\xc5\xb3 polifonini\xc5\xb3 k\xc5\xabrini\xc5\xb3. Be to, i\xc5\xa1liko apie 50 jo religini\xc5\xb3 k\xc5\xabrini\xc5\xb3. Laikoma, kad \xc5\xbdilis Ben\xc5\xa1ua, kaip kompozitorius, nusileido Gijomui Diufai, ta\xc4\x8diau populiarumu savo gyvenimo metu j\xc4\xaf lenk\xc4\x97. Sp\xc4\x97jama, kad Jan van Eyck savo paveiksle \xe2\x80\x9eTimot\xc4\x97jas\xe2\x80\x9c legendiniam Sen. Graikijos muzikantui suteik\xc4\x97 Ben\xc5\xa1ua bruo\xc5\xbeus. Manoma, kad \xc5\xbdilis Ben\xc5\xa1ua buvo Johaneso Okehemo mokytoju, kuris Ben\xc5\xa1ua mirties proga para\xc5\xa1\xc4\x97 raud\xc4\x85. Ben\xc5\xa1ua vard\xc4\x85 garsina jo vardo Pranc\xc5\xabzijos vokalinis ansamblis, atliekantis ankstyv\xc4\x85j\xc4\x85 Europos muzik\xc4\x85.'